钦定古今图书集成/明伦汇编/皇极典/第236卷 > 《为李仆射贺圣制政刑箴表》崔位
## 钦定古今图书集成/明伦汇编/皇极典/第236卷 > 《为李仆射贺圣制政刑箴表》崔位

臣某言：伏见圣制《政刑箴》，“天文昭回，八表皆烛；睿藻
稽古，《六经》不刊。”臣某〈中谢〉伏惟皇帝陛下致理和平，
跻人寿域，犹怀兢业，重设箴规。酌裁成立政之中，求
司牧措刑之本，信成康之能事，盖尧禹之用心，可以
万邦作孚，千载垂范，金石不朽，日月俱悬。爰自绳契
已还，历选列辟，宪章代有，词义罕攻。《汤制》局促于《盘
铭》，《虞歌》淡泊于琴曲。横汾乃纵赏之事，黄竹匪劝诫
之文。其馀流薄国风，漂沦《乐府》，典谟雅诰，寂灭无闻。
曷若光启格言，昭融至道，勤万机于一日二日，立盛
德于先天后天。长垂四目之明，讵假百官之启。臣职
惟方镇，宗忝葭莩，成诵已在于丹心，《述宣》愿播于青
史。臣限以所守，不获奔走阙下，拜舞天阶。无任捧读
跪戴抃跃之至